CELEX: C2007/283/42
Language: et
Date: 2007-11-24 00:00:00
Title: Kohtuasi C-448/07: Ayuntamiento de Madrid ja Madrid Calle 30, S.A. 27. septembril 2007 esitatud apellatsioonkaebus Euroopa Ühenduste Esimese Astme Kohtu (neljas koda) 12. juuli 2007 . aasta otsuse peale kohtuasjas T-177/06: Ayuntamiento de Madrid ja Madrid Calle 30, S.A. versus Euroopa Ühenduste Komisjon

24.11.2007   
            
            
               ET
            
            
               Euroopa Liidu Teataja
            
            
               C 283/23
            
         Ayuntamiento de Madrid ja Madrid Calle 30, S.A. 27. septembril 2007 esitatud apellatsioonkaebus Euroopa Ühenduste Esimese Astme Kohtu (neljas koda) 12. juuli 2007. aasta otsuse peale kohtuasjas T-177/06: Ayuntamiento de Madrid ja Madrid Calle 30, S.A. versus Euroopa Ühenduste Komisjon
   (Kohtuasi C-448/07)
   (2007/C 283/42)
   Kohtumenetluse keel: hipaania
   Pooled
   
      Apellandid: Ayuntamiento de Madrid ja Madrid Calle 30, S.A. (esindajad: advokaadid J. L. Buendia Sierra ja R. Gonzalez-Gallarza Granizo)
   
      Teine menetluspool: Euroopa Ühenduste Komisjon
   Apellandi nõuded
   
               —
            
            
               Tühistada Esimese Astme Kohtu (neljas koda) 12. juuli 2007. aasta vastuvõetamatuse määrus kohtuasjas T-177/06: Ayuntamiento de Madrid ja Madrid Calle 30, S.A. vs. Euroopa Ühenduste Komisjon;
            
         
               —
            
            
               Saata kohtuasi tagasi Esimese Astme Kohtusse uue lahendi tegemiseks.
            
         Väited ja peamised argumendid
   Vaidlustatud määruses kuulutas Esimese Astme Kohus vastuvõetamatuks Ayuntamiento de Madridi ja Madrid Calle 30, S.A. esitatud hagi, milles paluti tühistada komisjoni (Eurostat) poolt Madrid Calle 30 klassifitseerimine „valitsemissektorisse” kooskõlas nõukogu 25. juuni 1996. aasta määruse (EÜ) nr 2223/96 (1) A lisas esineva Euroopa arvepidamissüsteemiga (ESA 1995). See klassifitseerimine tuleneb komisjoni (Eurostat) poolt 24. aprillil 2006 avaldatud arvepidamisest, mis käsitleb 2005. aasta andmeid riigieelarve puudujäägi ja riigivõla kohta, et kohaldada EÜ asutamislepingule lisatud protokolli ülemäärase eelarvepuudujäägi menetluse kohta. Nimetatud andmed on esitatud komisjoni (Eurostat) teatises 48/2006.
   Hagejad leiavad, et Esimese Astme Kohus eksis, kui ta leides et teatis 48/2006 ei ole komisjoni (Eurostat) vaikimisi tehtud otsus, millel on kohustuslikud õiguslikud tagajärjed, ja et järelikult ei ole tegu vaidlustatava õigusaktiga.
   Enda toetuseks mainivad apellandid komisjoni (Eurostat) keskset rolli liikmesriikide eelarvepuudujääki ja riigivõlga käsitlevate andmete lõplikul kinnitamisel, mis tuleneb mitte üksnes kohaldatavatest õigusnormidest (EÜ artikkel 104, protokoll ülemäärase eelarvepuudujäägi menetluse kohta ja nõukogu 22. novembri 1993. aasta määrus (EÜ) Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (2), määrusega (EÜ) nr 2103/2005 (3) muudetud versioonis), vaid ka normatiivse süsteemi institutsionaalsest arhitektuurist.
   Apellandid peavad ekslikuks Esimese Astme Kohtu arutluskäiku vaidlustatud määruses, milles lükatakse tagasi väide, et komisjon (Eurostat) on kohustatud kontrollima, kas arvepidamine on kohandatud ESA 1995 normidele enne liikmesriikide eelarvepuudujäägi ja riigivõla andmete avaldamist. Apellandid lisavad, et kuna komisjon (Eurostat) ei teinud muudetud määruses (EÜ) nr 3605/93 kehtestatud asjaomasel tähtajal reservatsioone ja/või muudatusi, tähendab see, et ilma nende reservatsioonide ja/või muudatusteta vastu võetud akt muutub lõplikuks ja on seetõttu kohtulikult vaidlustatav akt. Lisaks väidavad apellandid, et nimetatud aktiga kaasnevad olulised õiguslikud tagajärjed mitmes valdkonnas, näiteks ülemäärase eelarvepuudujäägi menetluse raames või struktuurifondide raames.
   
      (1)  Ühenduses kasutatava Euroopa rahvamajanduse ja regionaalse arvepidamise süsteemi kohta (EÜT L 310, lk 1 ; ELT eriväljaanne 10/02, lk 3).
   
      (2)  EÜT L 332, lk 7; ELT eriväljaanne 10/01, lk 35.
   
      (3)  Nõukogu 12. detsembri 2005. aasta määrus, millega muudetakse määrust (EÜ) nr 3605/93 seoses statistiliste andmete kvaliteediga ülemäärase eelarvepuudujäägi menetluse raames (ELT L 337, lk 1).